钦定古今图书集成/明伦汇编/氏族典/第499卷 > 《廖用贤尚友录》 > 窦建德
## 钦定古今图书集成/明伦汇编/氏族典/第499卷 > 《廖用贤尚友录》 > 窦建德

按《唐书窦建德传》：“建德，贝州漳南人。少重然诺，喜侠
节。隋大业七年，募兵伐辽东，建德补队长。时山东盗
起，孙安祖、张金称、高士达等往来漳南者多剽杀人，
独不入建德闾。郡县意建德与贼通，捕族其家。建德
至河间，闻家屠灭，即率麾下亡归士达，士达推为军
司马，以兵属焉。初，佗盗得隋官及士人，必杀之，唯建”
德恩遇甚备。隋郡县吏多以地归之，势益张，自立为
夏王。炀帝遇弑，建德引兵讨宇文化及，斩之。报越王
侗，又遣使朝侗，因与王世充结欢，北聘突厥，士马益
精。俄而世充废，侗乃绝之，始建天子旌旗，出入警跸。
会秦王伐东都，王世充乞师建德，建德发兵救世充。
秦王进据虎牢，设伏破之，建德被重创，窜牛口谷，杨
武威获之，传而西，斩长安市。